Icaya 18
Lok ma lanebi otito i kom Etiopia
1-In lobo ma tye loka kulu Etiopia,
in ma bwomi ŋur calo yamo lapiru;
2ma ioro lukwenani ma cuŋ pi loboni giwok ki i kulu Nail,
kun giwoto ki yeya ma gitiyo ki togo ma kwan i wi pii!
Wudok cen, wun lukwena madwir,
wudok bot rok ma jone gudoŋo maboco dok ma komgi pwot,
bot rok ma jone gilworogi i kabedo ducu,
rok matek, ma jone aye loyo i lweny,
ma kulu mapol opoko lobogi woko i dyere.
3Wuwiny, wun jo ducu ma wubedo i wi lobo,
wun jo ma wubedo i lobo,
ka ce gitiŋo bendera malo i wi got, myero wunen!
Ka ce bene gikuto buriji, myero wuwiny!
4Pien Rwot owacca ni, “Abineno liŋliŋ ki i kabedona,
calo lyeto me ceŋ ma ryeny dyeceŋ,
calo pol ma miyo toyo luk i kare me kac.”
5Pien ma pud peya kare me pwono olok oromo,
ma ture doŋ ocako o woko,
kun ture doŋ oluro odoko nyig olok ma doŋ ocako cek,
en biŋolo olok ma tye ka lot woko ki pala me ŋolo olok,
ki jaŋ olok ma ojany bene en toŋo woko.
6Gibiweko kom jo ducu ma ginekogi ata,
bot acut ma tye i wi got malo,
ki bot lee me tim.
Acut bicamogi woko i oro,
ki lee me tim bicamogi woko i cwir.
7I kare meno rok ma jone odoŋo maboco ma komgi pwot, gibikelo mot bot Rwot me mony.
Gin rok ma jone gilworogi i kabedo ducu,
rok matek, ma jone aye loyo i lweny,
ma kulu mapol opoko lobogi woko i dyere-ni.
Gibikelo motgi-nu i wi got Cion,
ka ma giworo iye Rwot me mony.